Δεν ξέρω αν είμαι από την Ουκρανία ή την Παλαιστίνη…

Δεν ξέρω αν με λένε Όλια ή Αισέ…

Ξέρω ότι είμαι μακριά…

Ακόμα θυμάμαι τον κήπο με τις τουλίπες της μαμάς και ύστερα ξαφνικά σειρήνες,φωνές,κρότους…Ποτέ κανείς δε θα καταλάβει το συναίσθημα του πολέμου,αν δεν το ζήσει…Ούτε ποτέ κατάλαβα ,γιατί κάποιοι επιλέγουν να πολεμούν αντί να ζουν ειρηνικά.Τους νοιάζουν μόνο τα λεφτά και δε νοιάζονται για τον κόσμο που πεθαίνει.Σε κανέναν δεν αξίζει να ζει έτσι…

Πολλές φορές μου έχει περάσει από το μυαλό πώς μπόρεσα να εγκαταλείψω την πατρίδα μου…Νιώθω εγωίστρια,αλλά έπρεπε να φύγουμε…’’Για να σωθούμε’’ έλεγαν οι γονείς μου…Εκείνοι δε σώθηκαν…Μόνο εγώ…

Δεν πίστευα ποτέ ότι θα έρθει η μέρα που θα άφηνα την πατρίδα μου. Όμως, εδώ είμαι, με μια βαλίτσα στο χέρι, κοιτάζοντας για τελευταία φορά τους δρόμους που περπάτησα,τη γειτονιά που μεγάλωσα, τα πρόσωπα που αγάπησα.

Δεν φεύγω γιατί θέλω. Φεύγω γιατί πρέπει.Και μετά περπάτημα…Μέρες και νύχτες χωρίς να ξέρω πού πάμε και πού θα καταλήξουμε…Μια μέρα με βάλανε σε μια βάρκα…ή σε ένα λεωφορείο…δε θυμάμαι…για μια χώρα γεμάτη ήλιο…Δε θυμάμαι αν διέσχισα πεδιάδες και βουνά ή τη θάλασσα που φέρνει την άλλη θάλασσα…Θυμάμαι μόνο το φόβο,το θάνατο,την ανασφάλεια…

Θυμάμαι εμένα με ανθρώπους γύρω μου,πολλούς ανθρώπους…Δεν ήξερα κανέναν…Δεν είχα κανέναν δικό μου πια…Ήμουν εξαντλημένη,μα ακόμα και ο ύπνος ήταν δύσκολος…Φοβόμουν πως θα τα ξεχνούσα όλα,το σπίτι μου,τους φίλους μου,τις αναμνήσεις μου…φοβόμουν πως το μόνο που θα μου έμενε θα ήταν το τραύμα του αποχωρισμού,της απώλειας και του ξεριζωμού.Πώς θα γυρνούσα στην κανονική ζωή;Θα αποκτούσα ποτέ κανονική ζωή άραγε…

Στην ξένη χώρα ξέρω πως τίποτα δεν θα είναι εύκολο. Η γλώσσα, η κουλτούρα, ακόμα και ο καιρός θα μου θυμίζουν συνεχώς πως είμαι ξένη. Όμως μέσα μου έχω κάτι πολύτιμο ,τη δύναμη να συνεχίσω, να παλέψω, να χτίσω μια νέα ζωή.Η μαμά έλεγε πως θα φτιάξουμε μια ζωή καλύτερη από την προηγούμενη.

Νομίζω πως έχω αρχίσει να τα καταφέρνω,μαμά,αν και δυσκολεύτηκα πολύ στην αρχή.Τώρα έχω τους φίλους μου,τους δασκάλους μου και ανθρώπους που μου δίνουν ένα πιάτο φαγητό και ένα ασφαλές μέρος για να μένω.Δε ζητάω πολλά.Ίσως,όταν μεγαλώσω καταφέρω να σπουδάσω κιόλας ή να βρω μια καλή δουλειά .Αρκεί να μείνω…

Δε θυμάμαι πόσο καιρό είμαι εδώ…μήνες ή χρόνια;Ο πόλεμος δεν έχει τελειώσει και μου λένε να ξαναφύγω…Οι ανώτεροι το αποφασίζαουν…Να πάω πού;Δεν έχω κανέναν πίσω.Γιατί να γυρίσω;Για να φοβάμαι ξανά;Είμαι παιδί…Δεν ξέρω και πολλά…ξέρω όμως αυτό:

Πατρίδα του ανθρώπου είναι όπου τον αγαπούν…Αφήστε με κάπου να ριζώσω.